നിഗൂഢത നിറയ്ക്കാന് ആ 12 പേര്, മോഹന്ലാല് ജീത്തു ജോസഫ് ചിത്രം 12th മാന് പാക്ക്അപ്പ് ദൃശ്യം2ന് ശേഷം മോഹന്ലാലും ജീത്തു ജോസഫും വീണ്ടും ഒന്നിക്കുന്ന ചിത്രമാണ് 12th മാന്. മിസ്റ്ററി ത്രില്ലറായി ഒരുക്കുന്ന ചിത്രം വലിയ താരനിരയിലാണ് എത്തുന്നത്. ഇപ്പോള് ചിത്രത്തിന്റെ ഷൂട്ടിങ് പൂര്ത്തിയായിരിക്കുകയാണ്. മോഹന്ലാലും ചിത്രത്തിലെ മറ്റു അഭിനേതാക്കളും ഒന്നിച്ചുള്ള ചിത്രവും സോഷ്യല് മീഡിയയില് വൈറലാവുകയാണ്. സസ്പെന്സ് സ്വഭാവത്തില് എത്തുന്ന 12ത്ത് മാനില് ഒറ്റ ദിവസത്തെ സംഭവമാണ് കഥയാകുന്നത്. അദിതി രവി, പ്രിയങ്ക നായര്, വീണാ നന്ദകുമാര്, ലിയോണ ലിഷോയ്, ശിവദ, സൈജു കുറുപ്പ്, അനു മോഹന് തുടങ്ങിയവരാണ് ചിത്രത്തില് മറ്റു പ്രധാന വേഷങ്ങളിലെത്തുന്നത്. ആശിര്വാദ് സിനിമാസിന്റെ ബാനറില് ആന്റണി പെരുമ്ബാവൂര് ആണ് ചിത്രം നിര്മിക്കുന്നത്. നവാഗതനായ കെ ആര് കൃഷ്ണകുമാര് ആണ് ചിത്രത്തിന്റെ രചന നിര്വഹിച്ചിരിക്കുന്നത്. സതീഷ് കുറുപ്പ് ആണ് ഛായാഗ്രഹണം. എഡിറ്റിംഗ് വി എസ് വിനായക്. പശ്ചാത്തലസംഗീതം അനില് ജോണ്സണ്, കലാസംവിധാനം രാജീവ് കോവിലകം, വസ്ത്രാലങ്കാരം ലിന്റ ജീത്തു, പ്രൊഡക്ഷന് കണ്ട്രോളര് സിദ്ധു പനയ്ക്കല്, ചീഫ് അസോസിയേറ്റ് ഡയറക്ടേഴ്സ് അഫ്താബ് അയൂബ്, സുധീഷ് രാമചന്ദ്രന്. ഇടുക്കിയിലെ കുളമാവ് ആയിരുന്നു പ്രധാന ലൊക്കേഷന്.